CELEX: 62010TN0001
Language: sk
Date: 2010-01-04 00:00:00
Title: Vec T-1/10: Žaloba podaná 4. januára 2010 — PPG a SNF/ECHA

13.3.2010   
            
            
               SK
            
            
               Úradný vestník Európskej únie
            
            
               C 63/48
            
         Žaloba podaná 4. januára 2010 — PPG a SNF/ECHA
   (Vec T-1/10)
   2010/C 63/85
   Jazyk konania: angličtina
   
      Účastníci konania
   
   
      Žalobkyne: Polyelectrolyte Producers Group GEIE (PPG) (Brusel, Belgicko), SNF SAS (Andrézieux, Francúzsko) (v zastúpení: K. Van Maldegem, P. Sellar a R. Cana, advokáti)
   
      Žalovaná: Európska chemická agentúra (ECHA)
   
      Návrhy žalobkýň
   
   
               —
            
            
               vyhlásiť žalobu za prípustnú a dôvodnú,
            
         
               —
            
            
               zrušiť napadnutý akt,
            
         
               —
            
            
               zaviazať ECHA na náhradu trov konania,
            
         
               —
            
            
               prijať iné alebo ďalšie potrebné opatrenia.
            
         
      Žalobné dôvody a hlavné tvrdenia
   
   Žalobkyne požadujú zrušenie rozhodnutia Európskej chemickej agentúry (ďalej len „ECHA“) zo 7. decembra 2009 o identifikácii akrylamidu (ES č. 201-173-7) ako látky spĺňajúcej kritériá stanovené v článku 57 nariadenia (ES) č. 1907/2006 (1) (ďalej len „REACH“) v súlade s článkom 59 REACH.
   Podľa napadnutého rozhodnutia, ktoré bolo žalobkyniam oznámené prostredníctvom tlačovej správy ECHA zo 7. decembra 2009, bola látka akrylamid zaradená na zoznam 15 nových chemických látok na Zozname látok vzbudzujúcich veľmi veľké obavy navrhovaných na autorizáciu. Žalobkyne tvrdia, že v dôsledku tohto zaradenia sa od nich bude požadovať, aby poskytovali určité informácie o úrovni akrylamidu vo svojich výrobkoch, ktoré predávajú zákazníkom, aby títo zákazníci mohli splniť oznamovaciu povinnosť a povinnosť poskytnúť informácie, ktoré im ukladá REACH. Ďalej sa od nich môže požadovať, aby aktualizovali svoje karty bezpečnostných údajov a/alebo aby svojim zákazníkom oznámili informácie o identifikácii akrylamidu ako látky vzbudzujúcej veľmi veľké obavy.
   Žalobkyne tvrdia, že napadnutý akt je protiprávny, lebo je založený na záväznom posúdení akrylamidu, ktoré je z vedeckého a právneho hľadiska nesprávne. Podľa ich tvrdení sa žalovaná dopustila zjavne nesprávneho posúdenia tým, že prijala napadnutý akt. Žalobkyne konkrétne tvrdia, že napadnutý akt porušuje použiteľné pravidlá stanovené na identifikáciu látok vzbudzujúcich podľa REACH veľmi veľké obavy.
   Súhrnne žalobkyne tvrdia, že napadnutý akt akrylamid skutočne identifikuje ako látku vzbudzujúcu veľmi veľké obavy na základe toho, že akrylamid je chemickou látkou. Žalobkyne však tvrdia, že akrylamid sa používa výlučne ako medziprodukt a je preto vylúčený z hlavy VII REACH, ktorá sa týka Autorizácie, na základe článku 2 ods. 8 a článku 59 uvedeného nariadenia.
   Žalobkyne ďalej uvádzajú, že napadnutý akt bol prijatý bez toho, aby bol dostatočne podporený dôkazmi, a žalovaná sa preto dopustila zjavne nesprávneho posúdenia.
   Nakoniec žalobkyne tvrdia, že napadnutý akt okrem požiadaviek REACH porušuje zásady proporcionality a rovnosti zaobchádzania.
   
      (1)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, s. 1).